История на консервената кутия | Начало | DW | 23.04.2010
Анди Уорхол й издигна дори паметник, като превърна консервената кутия в произведение на изкуството. Междувременно се навършиха 200 години от изобретяването на ламаринения съд, без който ежедневието изглежда немислимо.
Консервата стана на 200
В края на XVIII век Наполеон обявява висока парична награда за онзи, който успее да открие начин за трайно запазване на хранителни продукти. В онези години месо, плодове и зеленчуци се развалят много бързо. Малко известно e например, че повече войници са измрели от лоша храна, отколкото от оръжието на врага.
Конкурсът във Франция е спечелен от Никола Апер. Парижкият готвач открил, че хранителните продукти могат да се стерилизират чрез загряване, а след това и да се консервират чрез херметическо затваряне. Никола Апер произлизал от областта Шампан, затова той използвал онова, което най-добре познавал - бутилката за шампанско.
Уорхол увековечи консервата
Отварачката - ужасно закъсняла
Единственият проблем бил, че запушваните с тапи стъклени бутилки не издържали на налягането, а освен това били много тежки за войниците на бойното поле. Истинския пробив постигнал английският търговец Питър Дюран, който измислил тенекиената кутия - без да забрави да патентова изобретението си.
Лошото било само, че отварачката за консерви била измислена едва 45 години по-късно. Така че изгладнелите войници на фронта или мъжете и жените в кухнята били принудени първоначално да отварят кутиите с щика на пушката или с нож и чук.
Производството на консерви нараства лавинообразно. Само в САЩ през 1900 година са произведени 700 милиона. Джордж Оруел смята консервената кутия за дяволска измишльотина; според него без това изобретение нямало да може да се стигне до Първата световна война.
Непретенциозната кутийка
Междувременно кутийките стават все по-леки - без значение дали за напитки или за готови храни. Тенекиените кутийки са пионерите на културата на бързата храна. При това те не спират да се нагаждат към нуждите на момента. Консервеният фабрикант Кристоф Бондюел казва, че нуждата от малки консервени форми нараствала, защото все повече хора живеели сами или в малки семейства.
В епохата на глобализацията консервената кутия позволява винаги и навсякъде да имаме под ръка всевъзможни най-екзотични продукти. Така че тя със сигурност ще устои на офанзивата на био-вълната.
Автор: К. Гьоде, С. Гяуров / Редактор: Д. Попова-Витцел
На 11 януари в Германия стартира 10-ото издание на Биг Брадър. 10 години хора в контейнер - амортизирани образи, които изваждат на показ своята "голота" и осигуряват зрелище на жадната за екшън и трилър публика. (10.01.2010)
Докато държавните и правителствени ръководители участват в конференцията на Г-20 на 24 и 25 септември в Питсбърг, техните съпрузи и съпруги ще посетят музея на Анди Уорхол в града. Какво ги очаква там? (23.09.2009)
Permalink https://p.dw.com/p/N3G4